KOMISSION LAUSUNTO EY:n perustamissopimuksen 251 (2) (c) artiklan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta EUROOPAN PARLAMENTIN JA NEUVOSTON PÄÄTÖKSEKSI yhteisön Nuoriso-toimintaohjelmasta KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

PERUSTELUT

EY.n perustamissopimuksen 251 artiklan 2 kohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista.

Komissio esittää jäljempänä lausuntonsa parlamentin ehdottamista 13 tarkistuksesta. Komissio liittää mukaan 250 artiklan 2 kohdan nojalla muutetun ehdotuksen, joka sisältää parlamentin 13 tarkistusta, jotka komissio on hyväksynyt kokonaan tai osittain.

1. Asiakirjan tausta

a) Komissio toimitti 28. elokuuta 1998 neuvostolle ja Euroopan parlamentille päätösehdotuksensa KOM(1998)331 lopull.- COD 1998/0197, 27.5.1998.

b) Talous- ja sosiaalikomitea antoi myönteisen lausunnon 15. lokakuuta 1998.

c) Alueiden komitea antoi myönteisen lausunnon 19. marraskuuta 1998.

d) Parlamentti hyväksyi 5. marraskuuta 1998 ensimmäisessä käsittelyssä myönteisen päätöslauselman, joka sisälsi 61 tarkistusta komission ehdotukseen.

e) Komissio esitti 2. joulukuuta 1998 perustamissopimuksen 250 artiklan 2 kohdan mukaisesti muutetun päätösehdotuksen, joka sisälsi kokonaan tai osittain 36 niistä 61 tarkistuksesta, joita parlamentti ehdotti (KOM(1998)695 lopull. - COD 1998/0197, 27.11.1998).

f) Neuvosto vahvisti yhteisen kannan 28. kesäkuuta 1999.

g) Euroopan parlamentti hyväksyi 27. lokakuuta 1999 toisessa käsittelyssä myönteisen päätöslauselman, joka sisältää 13 tarkistusta yhteiseen kantaan.

2. Ehdotuksen tarkoitus

Nuoriso-ohjelmaa koskeva päätösehdotus, joka perustuu EY:n perustamissopimuksen 149 artiklaan, muodostaa uudet, integroidut ja yhtenäiset puitteet nuorison hyväksi toteutetuille yhteisön toimille, joiden menestys jatkuu yhä. Uudessa ohjelmassa yhdistetään Nuorten Eurooppa -ohjelmaan ja nuorten eurooppalaista vapaaehtoistyötä koskevaan ohjelmaan sisältyvät toimet. Mahdollisuus nuorille -toiminnan avulla voidaan tehokkaammin tukea aloitteita, joiden tarkoituksena on auttaa nuoria järjestämään itselleen toimintaa. Ehdotus päätökseksi järkeistää huomattavasti nuorisoalalla joko esimiestehtävissä tai muissa tehtävissä toimiville henkilöille suunnattuja tukitoimia. Ohjelmassa hyödynnetään aiempien ohjelmien täytäntöönpanosta saatuja kokemuksia. Siten siinä pidetään voimassa hajauttamista koskeva yhteisön säännöstö ja syvennetään sitä lujittamalla toimivaltaisten kansallisten viranomaisten kanssa tehtävää yhteistyötä.

3. Komission lausunto Euroopan parlamentin tarkistuksista

3.1. Komission hyväksymät tarkistukset

* Tarkistuksilla 2 ja 6 pyritään vahvistamaan jäsenvaltioille esitettyä kehotusta poistaa oikeudelliset tai hallinnolliset esteet, jotka haittaavat nuorten liikkuvuutta maasta toiseen, ja taata erityisesti sosiaaliturvaan liittyvien oikeuksien säilyminen sekä sosiaaliturvan ja terveydenhoidon saanti. Komissio on näiden kahden tarkistuksen kannalla, sillä kyse on ohjelman kehityksen kannalta keskeisen tärkeästä seikasta.

* Tarkistuksessa 3 ohjelman kestoa pidennetään 7 vuoteen. Tämä tarkistus perustuu Sokrates- ja Leonardo-ohjelmista tehtyihin päätöksiin, joissa 7-vuotista ohjelmaa pidettiin tehokkaampana kuin lyhyempää ohjelmaa. Nuoriso-ohjelma kuuluu niihin kolmeen ohjelmaan, joita komissio ehdottaa yleissivistävän koulutuksen (Sokrates), ammatillisen koulutuksen (Leonardo) ja nuorisotoiminnan alalla, ja sillä on yhteistä toimintaa näiden kahden muun ohjelman kanssa. Jos Nuoriso-ohjelman kestoksi jää 5 vuotta, se on ristiriidassa yhteisön toiminnan yhtenäisyyden ja täydentävyyden kanssa näiden ohjelmien hallinnossa ja täytäntöönpanossa (sekä ulkopuolisen avustuksen tasolla). Ensimmäisen käsittelyn jälkeen rahoitusnäkymät on myös hyväksytty 7 vuodeksi, ja niissä annetaan kunkin 3 ohjelman kokonaismäärärahat täksi jaksoksi.

* Tarkistus 9 sisältää jonkin verran muutoksia rahoitusta koskevaan 8 artiklaan. Tarkistuksen osa, joka koskee määrärahojen jakamista ohjelman eri toimien kesken vuosittaisen talousarviomenettelyn yhteydessä parlamentille esitetyn vuosittaisen raportin perusteella, on hyödyllinen ja asiaankuuluva. Se noudattaa rahoitusta koskevaa komission lausumaa neuvoston pöytäkirjaan 27.5.1999 (ensimmäinen käsittely). Komissio hyväksyy tämän tarkistuksen ajatuksen, mutta se haluaa täydentää sitä ottaakseen huomioon myös neuvoston mielipiteen.

* Tarkistuksella 10 lisätään 12 artiklaan (seuranta ja arviointi) tarkistuslauseke, jonka avulla komissio voi esittää kolme vuotta ohjelman käynnistämisen jälkeen ohjelman tuloksia koskevan selonteon ja siihen liittyvät, tarpeellisiksi katsomansa ehdotukset myös 8 artiklassa säädettyjen rahoituspuitteiden suhteen. Koska komissio voi hyväksyä tarkistuksen 3, jolla pidennetään ohjelman kesto 7 vuoteen (komission alun perin ehdottaman 5 vuoden asemesta), parlamentin ehdottama lauseke antaa mahdollisuuden mukauttaa ohjelmaa joustavasti uusiin tarpeisiin, joita tulevaisuudessa voi ilmetä.

* Tarkistuksessa 13 kehotetaan komissiota luomaan rakenne, jonka tavoitteena on nuorisohankkeiden edistäminen, nuorisoa koskevien tietojen ja asiakirja-aineiston kerääminen sekä nuorten kanssa käytävä vuoropuhelu. Komissio hyväksyi tämän tarkistuksen ensimmäisessä käsittelyssä, ja se siis sisältyi komission muutettuun ehdotukseen 2.12.1998. [1] Tällä tarkistuksella voidaan lisätä läheisyyttä kansalaisiin, lujittaa nuorten kanssa käytävää vuoropuhelua sekä vastata tehokkaasti ja kohdennetusti nuorten kysymyksiin ja tarpeisiin. Komissio haluaa tehdä joitakin pieniä muutoksia ottaakseen huomioon jäsenvaltioiden ensimmäisen käsittelyn aikana ilmaisemat huolenaiheet. Lisäksi komissio pitää loogisempana näin muotoillun tarkistuksen sijoittamista toimen 5.3.2 (tukitoimenpiteet) yhteyteen uudeksi 3 kohdaksi.

[1] KOM(1998)695 lopull. - 1998/0197 (COD).

Lukuisilla muilla tarkistuksilla pyritään selventämään ja vahvistamaan joitakin yhteisen kannan seikkoja ja ne voidaan siis ottaa mukaan joko sellaisenaan tai sisältönsä puolesta. Kyse on tarkistuksista 1, 4, 5, 10, 11 ja 12 (ensimmäinen osa), jotka koskevat seuraavia seikkoja:

* toimien riittävä tunnetuksi tekeminen, jotta tavoitetaan kaikki nuoret ja suositaan ohjelman avoimuuden lisäämistä

* Euroopan unionin kansalaisuuden edistäminen ja nuorten sitoutuminen unionin kehitykseen

* tietty joustavuus ikärajojen suhteen

* 4 artiklan 2 ja 3 kohdassa tarkoitetujen yhtäläisten osallistumismahdollisuuksien huomioon ottaminen ohjelman arvioinnissa

* vaikutuksia selvitettäessä otetaan huomioon muiden politiikkojen vaikutus nuoriin ja pyritään saamaan selkeämpi ja kattavampi kuva nuorten tarpeista ja heidän elinoloistaan.

Tarkistukset 7 ja 8, jotka koskevat ohjelman komiteaa, voidaan hyväksyä periaatteessa, kunhan ne muotoillaan perussäädösten komitologiaa koskevien säännösten mukaisiksi.

3.2. Komission hylkäämät tarkistukset

Tarkistus 9 (kolmas osa) koskee joustavuuslauseketta, jonka mukaan talousarvion kokonaismäärää voidaan tarkistaa vuosittaisen talousarviota koskevan neuvottelumenettelyn yhteydessä. Tätä ei voida hyväksyä, sillä tämä tarkistuksen osa poikkeaa varainhoitoa koskevien säännösten sisällyttämisestä säädöksiin 6 päivänä maaliskuuta 1995 annetusta toimielinten välisestä julistuksesta (EYVL 96/C 102/3).

Ohjelman määrärahojen jakamisen osalta (tarkistus 9, ensimmäinen osa) on syytä muistuttaa, että komissio sääti alkuperäisessä ehdotuksessaan Agenda 2000 -ohjelmassa asetetun tärkeysjärjestyksen mukaisesti 600 miljoonan euron kokonaismäärärahasta viideksi vuodeksi. Kun samaa tärkeysjärjestystä sovelletaan seitsemän vuoden mittaiseen jaksoon (jota Euroopan parlamentti ehdottaa), päädytään määrään joka on pienempi kuin tarkistuksessa ehdotettu 980 miljoonan euron määräraha.

Tarkistuksessa 12 (toinen osa) tarkennetaan niiden selvitysten tyyppiä, joita tehdään toimen 5.2 ("Nuorisotiedotus ja -selvitykset") yhteydessä. Tarkistus liittyy täytäntöönpanoon ja varsinkin komitealle annettavaan vuosittaiseen työohjelmaan. Tässä tarkistuksessa olevat tekijät otetaan huomioon näitä työsuunnitelmia laadittaessa.

1998/0197 (COD)

Ehdotus: EUROOPAN PARLAMENTIN JA NEUVOSTON PÄÄTÖS yhteisön Nuoriso-toimintaohjelmasta KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 149 artiklan,

ottavat huomioon komission ehdotuksen [2],

[2] EYVL C 311, 10.10.1998, s. 6.

ottavat huomioon talous- ja sosiaalikomitean lausunnon [3],

[3] Lausunto annettu 15. lokakuuta 1998 (ei vielä julkaistu virallisessa lehdessä).

ottavat huomioon alueiden komitean lausunnon [4],

[4] Lausunto annettu 19. marraskuuta 1998 (ei vielä julkaistu virallisessa lehdessä).

noudattavat perustamissopimuksen 251 artiklassa määrättyä menettelyä [5],

[5] Euroopan parlamentin lausunto, annettu 5 päivänä marraskuuta 1998 (ei vielä julkaistu virallisessa lehdessä), neuvoston yhteinen kanta, vahvistettu ... (ei vielä julkaistu virallisessa lehdessä), ja Euroopan parlamentin päätös, tehty ... (ei vielä julkaistu virallisessa lehdessä).

sekä katsovat seuraavaa:

(1) Euroopan yhteisön perustamissopimuksen mukaan yhteisö pyrkii muun muassa myötävaikuttamaan korkealaatuisen koulutuksen kehittämiseen. Tavoite vahvistettiin 2 päivänä lokakuuta 1997 allekirjoitetussa Amsterdamin sopimuksessa, jonka mukaan yhteisön tavoitteena on myös edistää kansojensa mahdollisimman korkeaa tiedon tasoa luomalla laajat mahdollisuudet koulutuksen saantiin sekä jatkuvan koulutuksen avulla.

(2) Euroopan parlamentti ja neuvosto perustivat "Nuorten Eurooppa" -ohjelman kolmannen vaiheen toteuttamisesta 14 päivänä maaliskuuta 1995 tekemällään päätöksellä 818/95/EY [6] nuorisoalan yhteistyöpolitiikkaa koskevan toimintaohjelman. On aiheellista jatkaa ja vahvistaa yhteistyötä ja yhteisön toimintaa kyseisellä alalla ohjelmasta saadun kokemuksen perusteella.

[6] EYVL L 87, 20.4.1995, s. 1.

(3) Luxemburgissa 20 ja 21 päivänä marraskuuta 1997 järjestetyssä työllisyyttä käsitelleessä ylimääräisessä Eurooppa-neuvostossa hyväksyttiin yhteensovitettu työllisyysstrategia, jossa elinikäisellä oppimisella on keskeinen asema pantaessa täytäntöön 15 päivänä joulukuuta 1997 annetulla neuvoston päätöslauselmalla [7] vahvistettuja jäsenvaltioiden työllisyyspolitiikkaa koskevia suuntaviivoja työllistyvyyden, sopeutumiskyvyn ja yrittäjyyskulttuurin sekä tasa-arvoisten mahdollisuuksien edistämiseksi.

[7] EYVL C 30, 28.1.1998, s. 1.

(4) Komissio määritteli tiedonannossaan "Tietojen ja taitojen Eurooppaan" suuntaviivat sellaisen eurooppalaisen avoimen ja dynaamisen koulutusalueen kehittämiselle, jossa elinikäisen oppimisen tavoite voitaisiin saavuttaa.

(5) Valkoisessa kirjassaan "Opettaminen ja oppiminen: kohti oppivaa yhteiskuntaa" komissio toteaa, että oppivan yhteiskunnan aikaansaamiseksi on edistettävä uuden tiedon hankintaa, ja tätä varten kannustettava ihmisiä käyttämään kaikki oppimistilaisuudet hyväkseen. Vihreässä kirjassaan "Koulutus - Ammattikoulutus - Tutkimus: Kansainvälisen liikkuvuuden esteet" komissio korosti etuja, joita liikkuvuus tuo ihmisille ja Euroopan unionin kilpailukyvylle.

(6) On tarpeen edistää aktiivista kansalaisuutta, vahvistaa tähän ohjelmaan kuuluvien toimien välisiä yhteyksiä ja voimistaa ihmisoikeuksien kunnioittamisen puolustamista ja kaikenlaisen syrjäytymisen, myös rasismin ja muukalaisvihan vastaisia toimia. Erityistä huomiota olisi kiinnitettävä kaikenlaisen epätasa-arvon poistamiseen ja naisten ja miesten yhtäläisten mahdollisuuksien edistämiseen.

(7) Komissio ja jäsenvaltiot haluavat tavoittaa kaikki nuoret nuorisojärjestöissä toimivien lisäksi ja pitävät siksi välttämättömänä varmistaa tiedonkulun ja ohjelman toimien tarkoituksenmukaisen jakautumisen.

(8) Tällä päätöksellä pyrkii jotka tarkoituksena on myötävaikuttaa kansainvälisen vapaaehtoistoiminnan kehittymiseen. Jäsenvaltioiden on toteutettava tarkoituksenmukaisia ja yhteensovitettuja toimia, joilla poistetaan oikeudelliset ja hallinnolliset esteet nuorten ohjelmaan osallistumisen mahdollisuuksien parantamiseksi ja nuorten vapaaehtoistyön erikoislaadun tunnustamiseksi.

(9) Erityisesti nuorisovaihtotoiminnan avulla edistetään keskinäistä luottamusta, demokratian vahvistamista, suvaitsevaisuutta, yhteistyötahtoa ja nuorten välistä yhteisvastuullisuutta. Nuorisovaihtotoiminta on keskeistä unionin yhtenäisyyden ja kehityksen kannalta.

(10) Nuorten osallistuminen vapaaehtoistyön toimiin on lisätiedon saantiin johtava koulun ulkopuolisen oppimisen muoto, jonka laadun olisi perustuttava paljolti tarkoituksenmukaisiin valmistaviin toimenpiteisiin, mukaan luettuna kielelliset ja kulttuuriset toimenpiteet. Se auttaa määrittämään nuorten elämän tulevaa suuntaa, laajentamaan heidän näköpiiriään ja kehittämään nuorten sosiaalisia taitoja, aktiivista kansalaisuutta, tasapainoista taloudellista, sosiaalista ja kulttuurista integroitumista yhteiskuntaan, mukaan luettuna valmistautuminen työelämään, ja edistää tietoisuutta Euroopan kansalaisuudesta.

(11) Euroopan unionin tiedotus- ja viestintäpolitiikasta 14 päivänä toukokuuta 1998 antamassaan päätöslauselmassa [8] Euroopan parlamentti totesi, että tuki- ja toimintaohjelmia koskevien hankkeiden valinnan on oltava avoimempaa ja valinnat on perusteltava paremmin hankkeiden esittäjille.

[8] EYVL C 167, 1.6.1998, s. 230.

(12) Komission ja jäsenvaltioiden olisi pyrittävä turvaamaan, että nuorten eurooppalaisen vapaaehtoistyön toimet ja vastaavanlaiset eri kansalliset ohjelmat täydentävät toisiaan.

(13) Euroopan parlamentti ja Euroopan unionin neuvosto ovat päätöksellä N:o(./1999/EY koulutuksesta ja neuvosto 26 päivänä huhtikuuta 1999 tekemällään päätöksellä N:o(/1999/EY ammatillisesta koulutuksesta perustaneet koulutuksen ja ammatillisen koulutuksen alan toimintaohjelmia, jotka yhdessä nuoriso-ohjelman kanssa edistävät tietojen ja taitojen Eurooppaa.

(14) Nuorisoalan yhteistyöpolitiikka edistää koulun ulkopuolista oppimista ja siten elinikäistä oppimista. Tätä politiikkaa on tarpeen edelleen kehittää.

(15) Nuorten integrointi työelämään on oleellinen osa heidän integroitumistaan yhteiskuntaan. Tämä edellyttää, että heidän koulun ulkopuolisten oppimiskokemusten kautta hankkimansa taidot ja osaaminen tunnustetaan ja niitä hyödynnetään.

(16) Yhteisön toimien lisäarvon parantamiseksi on tarpeen että komissio yhteistyössä jäsenvaltioiden kanssa varmistaisi kaikilla tasoilla tämän päätöksen puitteissa toteutettavien toimien yhdenmukaisuuden ja täydentävyyden suhteessa yhteisön muihin asianomaisiin politiikkoihin, välineisiin ja toimiin.

(17) On tärkeää, että nuoriso-ohjelmakomitea neuvottelisi myöhemmin määriteltävien järjestelyjen mukaisesti yhteisön ammatillisen koulutuksen ja koulutuksen alan ohjelmien (Leonardo da Vinci ja Sokrates) täytäntöönpanosta vastaavien komiteoiden kanssa. On tärkeää, että nuoriso-ohjelmakomitealle tiedotetaan säännöllisesti koulutuksen, ammatillisen koulutuksen ja nuorisotoimen alalla tehdyistä yhteisöaloitteista.

(18) Essenissä (9 ja 10 päivänä joulukuuta 1994) ja Cannesissa (26 ja 27 päivänä kesäkuuta 1995) kokoontuneen Eurooppa-neuvoston kokouksessa korostettiin tarvetta aloittaa uusia toimia, joilla edistetään nuorten sosiaalista ja ammatillista integroitumista Euroopassa. Firenzen Eurooppa-neuvoston (21 ja 22 päivänä kesäkuuta 1996) päätelmissä korostettiin, että on tärkeää helpottaa nuorten pääsyä työelämään, ja Amsterdamin Eurooppa-neuvostossa (15 - 17 päivänä kesäkuuta 1997) kannatettiin vapaaehtoisuuteen perustuvaa toimintaa. Euroopan parlamentti ja neuvosto tekivät 20 päivänä heinäkuuta 1998 päätöksen N:o 1686/98/EY nuorten eurooppalaista vapaaehtoistyötä koskevan yhteisön toimintaohjelman perustamisesta [9].

[9] EYVL L 214, 31.7.1998, s. 1.

(19) Toiminta Euroopan vapaaehtoistyössä ei korvaa asepalvelusta eikä sen vaihtoehtona olevia, erityisesti aseistakieltäytyjille tarjottavia palvelusmuotoja tai useissa jäsenvaltioissa olevaa pakollista siviilipalvelusta, eikä se saa rajoittaa tai korvata mahdollista tai olemassa olevaa palkkatyötä.

(20) Oleskeluluvan ja tarvittaessa viisumin myöntäminen kuuluu jäsenvaltioiden toimivaltaisten viranomaisten toimivaltaan. Käsite 'laillisesti asuva' määritellään kansallisen lainsäädännön mukaisesti.

(21) Euroopan parlamentti antoi 2 päivänä heinäkuuta 1998 päätöslauselman vapaaehtoisjärjestöjen ja -säätiöiden merkityksen edistämisestä Euroopassa [10]. Vapaaehtoistyöllä tulisi myös olla tärkeä merkitys mahdollisuuksien antamisessa kaikille nuorille, erityisesti kaikkein vaikeimmassa asemassa oleville nuorille, osallistua näihin ohjelmiin.

[10] EYVL C 226, 20.7.1998, s. 66.

(22) Komission ja jäsenvaltioiden on varmistettava, että ne edistävät yhteistyötä sellaisten valtioista riippumattomien järjestöjen kanssa, jotka toimivat aktiivisesti nuoriso- ja sosiaalialalla sekä ympäristön, kulttuurin ja liikunnan alalla ja kaikenlaisen syrjäytymisen torjumisessa.

(23) Euroopan talousalueesta (ETA) tehty sopimus lisää koulutuksen, ammatillisen koulutuksen ja nuorisoa koskevaa yhteistyötä toisaalta Euroopan yhteisön ja sen jäsenvaltioiden ja toisaalta Euroopan talousalueeseen kuuluvien Euroopan vapaakauppaliiton (EFTA) valtioiden kanssa. ETA-sopimuksessa vahvistetaan menettelyt Euroopan talousalueeseen kuuluvien EFTA-valtioiden osallistumiseksi yhteisön koulutusta, ammatillista koulutusta ja nuorisoa koskeviin ohjelmiin.

(24) Olisi määrättävä assosioituneiden Keski- ja Itä-Euroopan maiden (KIE-maat) mahdollisuudesta osallistua tähän ohjelmaan Eurooppa-sopimuksissa, niiden lisäpöytäkirjoissa ja asianomaisten assosiaationeuvostojen päätöksissä vahvistettujen ehtojen mukaisesti, Kyproksen mahdollisuudesta osallistua lisämäärärahojen perusteella sekä Turkin ja Maltan mahdollisuuksista osallistua perussopimuksen mukaisesti lisämäärärahojen perusteella.

(25) Komission ja jäsenvaltioiden olisi yhteistyössä jatkuvasti seurattava ja arvioitava ohjelmaa, jotta sitä voidaan tarvittaessa mukauttaa, erityisesti toimenpiteiden täytäntöönpanon tärkeysjärjestystä muuttamalla.

(26) Perustamissopimuksen 5 artiklassa vahvistettujen toissijaisuus- ja suhteellisuusperiaatteiden mukaisesti koska jäsenvaltiot eivät voi riittävällä tavalla toteuttaa nuorisoalan yhteistyöpolitiikan kehittämistä ja vahvistamista koskevien suunniteltujen toimien tavoitteita, mukaan lukien nuorten eurooppalainen vapaaehtoistyö sekä yhteisössä ja yhteisön ulkopuolisten maiden kanssa toteutettava nuorisovaihto, nuorisoalan monitahoisuuden ja -muotoisuuden vuoksi, ne voidaan toteuttaa paremmin yhteisön tasolla yhteisön toimien ja toimenpiteiden valtioiden rajat ylittävän ulottuvuuden vuoksi. Tässä päätöksessä ei ylitetä sitä, mikä on tarpeen näiden tavoitteiden saavuttamiseksi.

(27) Tässä päätöksessä vahvistetaan koko ohjelman keston ajaksi rahoituspuitteet, jotka talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen [11] 33 kohdan mukaisesti muodostavat ensisijaisen ohjeen budjettivallan käyttäjälle.

[11] EYVL C ...... 1999, s. ...

(28) Menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY 2 artiklan mukaisesti tämän päätöksen täytäntöönpanon edellyttämistä toimenpiteistä on päätettävä kyseisten toimenpiteiden luonteen mukaan joko mainitun päätöksen 3 artiklassa säädettyä neuvoa-antavaa menettelyä tai 4 artiklassa säädettyä hallintomenettelyä noudattaen,

OVAT PÄÄTTÄNEET SEURAAVAA:

1 artikla Ohjelman perustaminen

1. Tällä päätöksellä perustetaan yhteisön "Nuoriso"-toimintaohjelma, jäljempänä tämä 'ohjelma', nuorisoalan yhteistyöpolitiikasta, johon kuuluvat Nuorten eurooppalainen vapaaehtoistyö sekä nuorisovaihto yhteisössä ja yhteisön ulkopuolisten maiden kanssa.

2. Tämä ohjelma pannaan täytäntöön 1 päivästä tammikuuta 2000 alkavana ja 31 päivänä joulukuuta 2006 päättyvänä aikana.

3. Tällä ohjelmalla edistetään osaltaan tietojen ja taitojen Eurooppaa kehittämällä koulun ulkopuoliseen oppimiseen ja ammatilliseen koulutukseen perustuvan eurooppalaisen yhteistyöalueen nuorisopolitiikan alalla. Tämän ohjelman avulla edistetään elinikäistä oppimista ja sellaisten tietojen, taitojen ja osaamisen hankkimista, jotka edistävät aktiivista kansalaisuutta ja työllistettävyyttä.

4. Tällä ohjelmalla tuetaan ja täydennetään jäsenvaltioiden omalla alueellaan toteuttamaa toimintaa, ja siinä otetaan täysin huomioon jäsenvaltioiden kulttuurinen ja kielellinen monimuotoisuus.

2 artikla Ohjelman tavoitteet

1. Mahdollisuuksien tarjoamiseksi nuorille hankkia tietoja, taitoja ja osaamista, jotka osaltaan saattavat olla pohjana heidän suuntautumiselleen tulevaisuudessa sekä toiminnalleen vastuullisina kansalaisina tullakseen yhteiskunnan aktiivisiksi osallistujiksi sekä ottaen huomioon tasa-arvoisten mahdollisuuksien edistämisen merkitys, tällä ohjelmalla on seuraavat tavoitteet:

a) Tuetaan nuorten aktiivista osallistumista Euroopan rakentamiseen siten, että he osallistuvat valtioiden rajat ylittävään vaihtoon Euroopan yhteisössä tai yhteisön ulkopuolisten maiden kanssa, ja siten kehitetään Euroopan kulttuurin monimuotoisuuden ja yhteisten perusarvojen ymmärtämistä, mikä tukee osaltaan ihmisoikeuksien kunnioittamisen edistämistä sekä rasismin, antisemitismin ja muukalaisvihan vastaista toimintaa.

b) Tuetaan nuorten aktiivista osallistumista Euroopan rakentamiseen siten, että he osallistuvat valtioiden rajat ylittävään vaihtoon Euroopan yhteisössä tai yhteisön ulkopuolisten maiden kanssa, ja siten kehitetään Euroopan kulttuurin monimuotoisuuden ja yhteisten perusarvojen ymmärtämistä, mikä tukee osaltaan ihmisoikeuksien kunnioittamisen edistämistä sekä rasismin, antisemitismin ja muukalaisvihan vastaista toimintaa.

c) Edistetään nuorten aloitteellisuutta, yrittäjyyttä ja luovuutta, jotta he voivat osallistua aktiivisesti yhteiskunnan toimintaan, ja korostetaan Euroopassa koulun ulkopuolisen oppimiskokemuksen arvoa.

d) Lujitetaan nuorisoalan yhteistyötä edistämällä hyvien toimintatapojen vaihtoa, nuorisotyöntekijöiden ja -johtajien kouluttamista ja innovatiivisten toimien kehittämistä yhteisössä.

2. Tällä ohjelmalla pyritään edistämään myös asiaan liittyvien muiden yhteisön politiikan alojen tavoitteiden saavuttamista.

3 artikla Yhteisön toimet

1. Edellä 2 artiklassa tarkoitettuihin tavoitteisiin pyritään seuraavassa lueteltujen toimien avulla, joiden sisältö ja soveltamismenettelyt esitetään tämän päätöksen liitteessä:

- Nuorten Eurooppa

- Nuorten eurooppalainen vapaaehtoistyö

- Nuorisoaloitteet

- Yhteistoimet

- Tukitoimet.

2. Toimien toteutuksessa käytetään seuraavanlaisia toimenpiteitä, joita voidaan tarvittaessa yhdistellä:

a) valtioiden rajat ylittävän nuorten liikkuvuuden tukeminen

b) tieto- ja viestintätekniikan käytön edistäminen nuorisoalalla

c) sellaisten Euroopan laajuisten yhteistyöverkkojen kehittäminen, joiden avulla voidaan vaihtaa kokemuksia ja hyviä toimintatapoja vastavuoroisesti

d) Euroopan unionin kansalaisuutta ja nuorten unionin kehitykseen osallistumista edistävien kansainvälisten hankkeiden tukeminen

e) kielitaidon ja erilaisten kulttuurien tuntemuksen edistäminen

f) sellaisten mallihankkeiden tukeminen, jotka perustuvat valtioiden rajat ylittäviin kumppanuuksiin ja joilla pyritään edistämään innovaatioita ja laatua nuorisoalalla

g) nuorisoalan politiikkojen ja niiden kehityksen tutkimus- ja seurantamenetelmien (esim. tietokannat, keskeiset numerotiedot, järjestelmien keskinäinen tuntemus) sekä alan hyvien toimintatapojen levitysmenetelmien kehittäminen Euroopan tasolla.

4 artikla Ohjelmaan osallistuminen

1. Tämä ohjelma on tarkoitettu periaatteessa 15-25-vuotiaille nuorille sekä nuorisoalan toimijoille, jotka asuvat laillisesti jossakin jäsenvaltioissa. Ikärajoja voidaan jossain määrin muuttaa kunkin hankkeen erityisolosuhteet huomioon ottaen.

Tämän ohjelman liitteessä määriteltyjen toimien 1.2, 2.2 ja 5 yhteydessä ohjelma voi olla myös tarkoitettu kolmansissa maissa asuville, periaatteessa 15-25-vuotiaille nuorille ja nuorisotyössä toimiville, tämän kuitenkaan rajoittamatta jäsenvaltioiden toimivaltaa.

2. Olisi erityisesti huolehdittava siitä, että kaikilla nuorilla, ketään syrjimättä, on mahdollisuus osallistua ohjelmassa järjestettävään toimintaan.

3. Komissio ja jäsenvaltiot pyrkii jotka tarkoituksena , jotta ohjelmasta etua saavat voivat nauttia sosiaaliturvasta ja terveydenhoidosta.

4. Komissio ja jäsenvaltiot huolehtivat siitä, että pyritään auttamaan erityisesti niitä nuoria, joiden on kulttuurisista, sosiaalisista, fyysisistä, mielenterveydellisistä, taloudellisista tai maantieteellisistä syistä vaikeaa osallistua asianomaisiin toimintaohjelmiin yhteisössä, jäsenvaltioissa, alue- tai paikallistasolla sekä pyritään auttamaan myös pieniä paikallistason ryhmiä. Komissio ottaa sen vuoksi huomioon näiden kohderyhmien vaikeudet, ja siten se osaltaan torjuu sosiaalista syrjäytymistä

5 artikla Ohjelman täytäntöönpano ja yhteistyö jäsenvaltioiden kanssa

1. Komissio varmistaa tähän ohjelmaan kuuluvien yhteisön toimien täytäntöönpanon liitteen mukaisesti.

2. Komissio toteuttaa yhteistyössä jäsenvaltioiden kanssa liitteessä esitetyt toimenpiteet (toimi 5), jotta nuorisotoimen alalla toteutetun yhteisön yhteistyön tulokset tulevat parhaiten hyödynnetyksi.

3. Komissio ja jäsenvaltiot toteuttavat tarvittavat toimenpiteet tämän ohjelman tavoitteiden saavuttamiseksi yhteisössä ja jäsenvaltioissa perustettujen rakenteiden kehittämiseksi käyttäjäystävälliseksi siten, että nuorten ja muiden osallistujien mahdollisuuksia päästä mukaan ohjelmaan helpotetaan paikallistasolla, samoin kuin tähän ohjelmaan kuuluvien toimien arvioimiseksi ja seuraamiseksi sekä avoimien yhteistyö- ja valintamenettelyjen soveltamiseksi.

Komissio ja jäsenvaltiot varmistavat, että toteutetaan toimenpiteitä, joilla edistetään nuorten mahdollisuuksia valtioiden rajat ylittävään liikkuvuuteen antamalla heille asiaankuuluvaa tietoa ja lisäämällä heidän alan tuntemustaan. Komissio ja jäsenvaltiot huolehtivat siitä, että tähän ohjelmaan kuuluvista toimista tiedotetaan riittävällä tavalla.

4. Jäsenvaltioiden on toteutettava tarvittavat toimenpiteet tämän ohjelman tehokkaan toiminnan varmistamiseksi; niiden on myös pyrittävä mahdollisuuksien mukaan toteuttamaan sellaisia toimia, joita ne pitävät välttämättöminä ja toivottavina tähän ohjelmaan osallistumista vaikeuttavien oikeudellisten ja hallinnollisten esteiden poistamiseksi.

5. Lisäksi komissio varmistaa yhteistyössä jäsenvaltioiden kanssa siirtymän aikaisemmissa yhteisön nuorisoalan ohjelmissa (Nuorten Eurooppa III ja Nuorten eurooppalainen vapaaehtoistyö) kehitettyjen toimien sekä tämän ohjelman mukaisesti toteutettavien toimien välillä.

6 artikla Yhteistoimet

Tietojen ja taitojen Euroopan toteuttamisen yhteydessä tämän ohjelman toimenpiteet voidaan toteuttaa 7 artiklassa säädettyjä menettelyjä noudattaen yhteistoimina yhdessä alaa koskevien yhteisön ohjelmien ja toimien kanssa nuorisotoimen, koulutuksen ja ammatillisen koulutuksen alalla.

6a artikla Täytäntöönpanotoimet

1. Komissio vahvistaa 7 artiklan 2 kohdassa tarkoitettua menettelyä noudattaen

a) tämän ohjelman täytäntöönpanoa koskevat säännöt, ohjelman toimien toteuttamista koskeva vuotuinen työohjelma mukaan luettuna

b) ohjelman eri toimien välisen yleisen tasapainon

c) perusteet, joiden mukaisesti hajautetusti toteutettaviin toimiin tarkoitetut varat jaetaan alustavasti jäsenvaltioiden kesken

d) yhteistoimien täytäntöönpanoa koskevat säännöt

e) ohjelman arviointia koskevat säännöt

f) säännöt nuorten vapaaehtoisten osallistumista koskevan todistuksen antamisesta.

2. Komissio vahvistaa muut Täytäntöönpanotoimet 7 artiklan 3 kohdassa tarkoitettua menettelyä noudattaen.

7 artikla Komitea

1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja.

2. Tähän kohtaan viitattaessa sovelletaan päätöksen 1999/468/EY 4 artiklassa säädettyä hallintomenettelyä kyseisen päätöksen 7 artiklan 3 kohdan ja 8 artiklan säännösten mukaisesti. Päätöksen 1999/468/EY 4 artiklan 3 kohdassa tarkoitetun määräajan pituudeksi vahvistetaan kaksi kuukautta.

3. Tähän kohtaan viitattaessa sovelletaan päätöksen 1999/468/EY 3 artiklassa säädettyä neuvoa-antavaa menettelyä kyseisen päätöksen 7 artiklan 3 kohdan ja, 8 artiklan säännösten mukaisesti.

4. Komitea vahvistaa työjärjestyksensä.

8 artikla Rahoitus

1. Tämän ohjelman täytäntöönpanoon myönnetyt rahoituspuitteet 1 artiklassa tarkoitetulle kaudelle vahvistetaan (765( miljoonaksi euroksi.

Ohjelman komitea vahvistaa ohjelman eri toimien välisen tasapainon 6 a artiklan 1 kohdan b alakohdassa tarkoitettujen yksityiskohtaisten sääntöjen mukaisesti tavoitteitaan noudattaen Euroopan parlamentille ja neuvostolle esitetyn vuosittaisen raportin perusteella.

2. Budjettivallan käyttäjä myöntää vuotuiset määrärahat rahoitusnäkymien rajoissa.

9 artikla Yhdenmukaisuus ja täydentävyys

1. Komissio varmistaa yhteistyössä jäsenvaltioiden kanssa rajoittamatta kunkin ohjelman yksilöllistä luonnetta ja erityisyyttä, että tämä ohjelma ja muut asianomaiset yhteisön politiikat, välineet ja toimet ovat keskenään yhdenmukaisia ja toisiaan täydentäviä. Erityistä huomiota kiinnitetään tasa-arvon ja miesten ja naisten yhtäläisten mahdollisuuksien edistämiseen.

2. Komissio varmistaa yhteistyössä jäsenvaltioiden kanssa tämän ohjelman täytäntöönpanon yhdenmukaisuuden muiden nuoria koskevien yhteisön toimien kanssa erityisesti kulttuurin alalla, audiovisuaalisella alalla, sisämarkkinoiden toteuttamisessa sekä tietoyhteiskunnan, ympäristön, kuluttajansuojan, pienten ja keskisuurten yritysten, sosiaalipolitiikan, työllisyyden ja kansanterveyden alalla.

3. Komissio ja jäsenvaltiot varmistavat, että ohjelmaan sisältyvien toimenpiteiden toteuttamisessa otetaan huomioon neuvoston osana yhteensovitettua työllisyysstrategiaa hyväksymät työllisyyden suuntaviivat.

4. Komissio varmistaa, että tämän ohjelman ja yhteisön ulkosuhteiden osana toteutettavien nuorisoalan ohjelmien ja toimien välillä on tehokas yhteys.

10 artikla Assosioituneiden Keski- ja Itä-Euroopan (KIE) maiden sekä Kyproksen, Maltan ja Turkin osallistuminen

Tähän ohjelmaan voivat osallistua:

- EFTA/ETA-maat ETA-sopimuksessa määrätyin ehdoin

- assosioituneet Keski- ja Itä-Euroopan maat (KIE-maat) niiden Eurooppa-sopimuksissa, niiden lisäpöytäkirjoissa ja asianomaisten assosiaationeuvostojen päätöksissä vahvistettujen ehtojen mukaisesti

- Kypros lisämäärärahojen perusteella ja kyseisen maan kanssa sovittavien menettelyjen mukaisesti

- Malta ja Turkki voivat osallistua tähän ohjelmaan perussopimuksessa sovittavien menettelyjen mukaisesti.

11 artikla Kansainvälinen yhteistyö

Komissio vahvistaa tämän ohjelman mukaisesti sekä 6a ja 7 artiklassa määrättyjä menettelyjä noudattaen yhteistyötään yhteisön ulkopuolisten maiden ja toimivaltaisten kansainvälisten järjestöjen, erityisesti Euroopan neuvoston, kanssa.

12 artikla Seuranta ja arviointi

1. Komissio seuraa tätä ohjelmaa säännöllisesti yhteistyössä jäsenvaltioiden kanssa.

Seurantaan sisältyvät erityistoimet ja 3 kohdassa tarkoitetut selonteot.

2. Komissio arvioi tätä ohjelmaa säännöllisin väliajoin yhteistyössä jäsenvaltioiden kanssa. Arvioinnin avulla pyritään lisäämään toteutettujen toimien tehokkuutta 2 artiklassa mainittuihin tavoitteisiin nähden ja varmistamaan, että 4 artiklan 2 ja 4 kohdassa tarkoitetut yhtäläiset mahdollisuudet osallistua ohjelmiin toteutuvat.

Arvioinnissa tarkastellaan myös tämän ohjelman ja yhteisön muiden ohjelmien, välineiden ja toimien keskinäistä täydentävyyttä.

Määräajoin suoritetaan yhteisön toimenpiteiden tulosten ulkopuolisia arviointeja sellaisten perusteiden mukaan, joista päätetään 6a artiklan 1 kohdassa säädettyjä menettelyjä noudattaen.

3. Jäsenvaltioiden on toimitettava komissiolle tämän ohjelman toteuttamista koskevat selonteot viimeistään 31 päivänä joulukuuta 2004 sekä tämän ohjelman vaikutusta koskevat selonteot viimeistään 30 päivänä kesäkuuta 2007.

4. Komissio toimittaa Euroopan parlamentille, neuvostolle, talous- ja sosiaalikomitealle ja alueiden komitealle ohjelmalla saavutettuja tuloksia koskevan selonteon ja siihen liittyvät, tarpeellisiksi katsomansa ehdotukset myös 8 artiklassa säädettyjen rahoituspuitteiden suhteen. Euroopan parlamentti ja neuvosto päättävät näistä ehdotuksista mahdollisimman nopeasti.

- väliselonteon tämän ohjelman toteutuksen laatua ja määrää koskevista näkökohdista viimeistään 30 päivänä kesäkuuta 2005

- loppuselonteon tämän ohjelman toteutuksesta viimeistään 31 päivänä joulukuuta 2007.

13 artikla Voimaantulo

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

Tehty

Euroopan parlamentin puolesta Neuvoston puolestal

Puhemies Puheenjohtaja

LIITE

Tämän ohjelman mukaisesti hyväksytyssä rahoituksessa noudatetaan yhteisrahoituksen ja täydentävyyden periaatteita. Päätöksen 4 artiklan 3 kohdan mukaisesti pyritään auttamaan erityisesti niitä nuoria, joiden on kulttuurisista, sosiaalisista, fyysisistä, mielenterveydellisistä, taloudellisista tai maantieteellisistä syistä vaikeaa osallistua toimintaohjelmiin, sekä pieniä paikallistason ryhmiä. Päätöksen 7 artiklassa tarkoitettu komitea vahvistaa, missä muodossa nämä pyrkimykset toteutetaan. Yhteisön rahoitusta jaetaan siten, että voidaan varmistaa, että toteutetut liikkuvuutta koskevat toimet ovat tasapainossa ja että kaikkien jäsenvaltioiden nuorilla on yhtäläiset osallistumismahdollisuudet, toisin sanoen että 4 artiklan 3 kohta on otettu huomioon.

Erityisesti on tuettava ja kannustettava aloitteita, joilla edistetään suvaitsevaisuutta ja erilaisuuden hyväksymistä sekä torjutaan kaikenlaista syrjäytymistä. Yhteisö suhtautuu erityisen myönteisesti toimintaan, jossa kulttuurilla ja liikunnalla on tärkeä osa nuorille annettavassa koulun ulkopuolisessa koulutuksessa.

Tämän ohjelman tavoitteiden saavuttamiseksi pannaan täytäntöön viisi toimien ryhmää päätöksen 3 artiklassa kuvattujen toimenpiteiden perusteella:

* Nuorten Eurooppa

* Nuorten eurooppalainen yhteistyö

* Nuorisoaloitteet

* Yhteistoimet

* Tukitoimet.

TOIMI 1 - NUORTEN EUROOPPA

Toimi 1.1 : Yhteisön sisäinen nuorisovaihto

Yhteisö tukee vähintään viikon pituisia nuorten ryhmätapaamisia, jotka toteutetaan yhteisön sisäisinä yhteishankkeina ja joihin voivat osallistua periaatteessa 15 - 25-vuotiaat nuoret, jotka asuvat laillisesti jossakin jäsenvaltiossa. Ikärajoja voidaan tietyin edellytyksin muuttaa kunkin hankkeen erityisolosuhteet huomioon ottaen.

Toiminta perustuu eri maiden nuorisoryhmien välisiin kumppanuusjärjestelyihin ja ne käsittävät nuorten aktiivista osallistumista ja ne on suunniteltu siten, että nuoret saavat mahdollisuuden tutustua ja perehtyä erilaisiin yhteiskunnallisiin ja kulttuurisiin realiteetteihin ja että niissä kannustetaan nuoria osallistumaan muuhun Euroopan laajuiseen toimintaan tai käynnistämään itse tällaista toimintaa. Erityisesti painotetaan sellaisten nuorten osallistumista, jotka eivät ole ennen olleet mukana Euroopan laajuisessa toiminnassa, sekä sellaisten pienten ja paikallisten ryhmien osallistumista, joilla ei ole yhteisötason kokemusta.

Kahden- ja monenvälisten toimien välisen paremman tasapainon saavuttamiseksi yhteisön tukea keskitetään asteittain monenvälisiin ryhmätapaamisiin. Kahdenvälisiin ryhmätapaamisiin myönnetään rahoitusta, jos se on perusteltua kohderyhmien tai erityisen pedagogisen lähestymistavan kannalta.

Tämän toimen puitteissa voidaan tukea toimintaa, jolla edistetään nuorten aktiivista osallistumista ryhmätapaamisiin. Se voi olla esimerkiksi nuorten kielellistä ja kansainvälisyyteen valmistavaa valmennusta.

Toimi 1.2: Nuorisovaihto yhteisön ulkopuolisten maiden kanssa

Yhteisö tukee vähintään viikon pituisia nuorten ryhmätapaamisia, jotka toteutetaan yhteishankkeina ja joihin voivat osallistua periaatteessa 15 - 25-vuotiaat nuoret, jotka asuvat laillisesti jossakin jäsenvaltiossa tai kolmannessa maassa. Vaihdossa on oltava mukana vähintään kaksi jäsenvaltiota. Ikärajoja voidaan tietyin edellytyksin muuttaa kunkin hankkeen erityisolosuhteet huomioon ottaen.

Toiminta perustuu eri maiden nuorisoryhmien välisiin kumppanuusjärjestelyihin ja ne käsittävät nuorten aktiivista osallistumista ja ne on suunniteltu siten, että nuoret saavat mahdollisuuden tutustua ja perehtyä erilaisiin yhteiskunnallisiin ja kulttuurisiin realiteetteihin ja että niissä kannustetaan nuoria osallistumaan muuhun Euroopan laajuiseen toimintaan tai käynnistämään itse tällaista toimintaa. Näiden hankkeiden avulla kolmansissa maissa olevat kumppanit voivat lisäksi kokeilla tätä toimintatapaa hankkiakseen koulun ulkopuolista oppimiskokemusta ja auttaakseen kehittämään nuorisotyötä ja -järjestötoimintaa näissä maissa.

Tässä toimessa voidaan tukea toimintaa, jolla edistetään nuorten aktiivista osallistumista ryhmätapaamisiin. Se voi olla esimerkiksi nuorten kielellistä valmennusta ja kansainvälisyyteen valmistavaa toimintaa ennen lähtöä.

TOIMI 2 - NUORTEN EUROOPPALAINEN VAPAAEHTOISTYÖ

Tässä ohjelmassa 'nuorella vapaaehtoisella' tarkoitetaan periaatteessa 18 - 25-vuotiasta henkilöä, joka asuu laillisesti jossakin Euroopan yhteisön jäsenvaltiossa. Ikärajoja voidaan tietyin edellytyksin muuttaa kunkin hankkeen erityisolosuhteet huomioon ottaen.

Nuori vapaaehtoinen sitoutuu tekemään aktiivisena kansalaisena yhteisvastuullista käytännön työtä tarkoituksenaan kehittää sosiaalisia ja henkilökohtaisia taitojaan ja kykyjään luoden siten pohjaa suuntautumiselleen tulevaisuudessa osallistumalla samalla yhteiskunnan toimintaan. Tämä sitoutuminen tarkoittaa, että nuori vapaaehtoinen osallistuu muussa jäsenvaltiossa kuin siinä, jossa hän asuu, tai kolmannessa maassa yleishyödylliseen ja palkattomaan, kyseiselle yhteisölle merkitykselliseen toimintaan määrätyn ajan (enintään 12 kuukautta) jäsenvaltion ja Euroopan yhteisön hyväksymän hankkeen yhteydessä 2 artiklassa vahvistettujen tämän ohjelman tavoitteiden mukaisesti. Erityisesti vapaaehtoistyö ei saa muodostua työpaikkoja korvaavaksi. Hankkeen järjestäjät vastaavat nuoren aterioista ja majoituksesta sekä työhönohjauksesta. Vapaaehtoistyötä koskevan hankkeen järjestäjät huolehtivat siitä, että nuorilla vapaaehtoisilla on sairausvakuutus ja muut asianmukaiset vakuutukset. Nuori vapaaehtoinen saa taskurahaa.

Nuorten eurooppalainen vapaaehtoistyö perustuu nuoren vapaaehtoisen, lähettävän järjestön ja vastaanottavan järjestön keskinäiseen kumppanuuteen ja niiden yhteiseen vastuuseen.

Päätöksen 7 artiklassa tarkoitettuun komiteaan liittyvien säännösten mukaisesti nuoret saavat komission laatiman todistuksen osallistumisestaan eurooppalaiseen vapaaehtoistyöhön ja sen aikana hankituista kokemuksista ja taidoista.

Toimi 2.1: Yhteisön sisäinen eurooppalainen vapaaehtoistyö

Yhteisö tukee valtioiden välisiä hankkeita (jotka ovat määräaikaisia, kesto periaatteessa kolmesta viikosta vuoteen), joissa nuoret voivat osallistua aktiivisesti ja yksilöllisesti yhteiskunnan kannalta tarpeelliseen toimintaan lukuisilla aloilla (muun muassa sosiaaliala, sosiokulttuurinen ala, ympäristö, kulttuuri jne.) ja jotka muodostavat samalla koulun ulkopuolisen oppimiskokemuksen sosiaalisten ja kulttuuristen taitojen hankkimiseksi. Hankkeissa pyritään tutustuttamaan nuoret muihin kieliin ja kulttuureihin sekä uusiin ajatuksiin ja hankkeisiin monikulttuurisessa kansalaisyhteiskunnassa.

Yhteisö voi tukea muun muassa kieltenopetukseen tai kansainvälisyyskasvatukseen liittyvää toimintaa, jossa valmennetaan nuoria vapaaehtoisia ennen matkaa ja helpotetaan heidän sosiaalista sopeutumistaan eurooppalaisen vapaaehtoistyön aikana ja sen jälkeen. Erityistä huomiota kiinnitetään pedagogiseen tukeen ja ohjaukseen.

Toimi 2.2: Eurooppalainen vapaaehtoistyö kolmansien maiden kanssa

Yhteisö tukee kolmansien maiden kanssa toteutettavia hankkeita (jotka ovat määräaikaisia, kesto periaatteessa kolmesta viikosta vuoteen), joissa nuoret voivat osallistua aktiivisesti ja yksilöllisesti yhteiskunnan kannalta tarpeelliseen toimintaan lukuisilla aloilla (muun muassa sosiaaliala, sosiokulttuurinen ala, ympäristö, kulttuuri jne.) ja jotka muodostavat samalla koulun ulkopuolisen oppimiskokemuksen sosiaalisten ja kulttuuristen taitojen hankkimiseksi. Hankkeissa pyritään tutustuttamaan nuoret muihin kieliin ja kulttuureihin sekä uusiin ajatuksiin ja hankkeisiin monikulttuurisessa kansalaisyhteiskunnassa.

Tässä toimessa voidaan tukea toimintaa, jossa luodaan perusta yhteisön ulkopuolisten maiden kanssa toteutettaville eurooppalaisen vapaaehtoistyön hankkeille tai vahvistetaan nykyisiä hankkeita.

Yhteisö voi tukea muun muassa kieltenopetukseen tai kansainvälisyyskasvatukseen liittyvää toimintaa, jossa valmennetaan nuoria vapaaehtoisia ennen lähtöä ja helpotetaan heidän sosiaalista sopeutumistaan eurooppalaisen vapaehtoistyön aikana ja sen jälkeen. Erityistä huomiota kiinnitetään pedagogiseen tukeen ja ohjaukseen.

TOIMI 3 - NUORISOALOITTEET

Edistääkseen nuorten aloitteellisuutta ja luovuutta yhteisö tukee hankkeita, joissa nuoret osallistuvat aktiivisesti ja suoraan luoviin ja innovatiivisiin aloitteisiin sekä aloitteisiin, joissa kannustetaan nuoria yhteisvastuullisuuteen paikallisesti, alueellisesti, kansallisesti ja Euroopan laajuisesti. Näissä hankkeissa nuoret voivat kehittää aloitteellisuuttaan ja toteuttaa suunnittelemaansa toimintaa käytännössä siten, että ovat siinä itse keskeisiä tekijöitä.

Yhteisö tukee aloitteita, joissa autetaan nuoria hyödyntämään vapaaehtoistyössä saatuja kokemuksia ja edistetään heidän aktiivista sopeutumistaan yhteiskuntaan. Näiden aloitteiden avulla, joita nuoret toteuttavat itse eurooppalaisen vapaaehtoistyön jälkeen, he voivat aloittaa ja edistää sosiaalisia, kulttuurisia, sosiokulttuurisia ja taloudellisia toimia ja/tai pyrkiä kehittämään itseään. Aloitteet on tarkoitettu ensisijaisesti nuorille, jotka eniten tarvitsevat tällaista tukea.

Tuella pyritään kannustamaan hankkeiden laajentamista siten, että niihin yhdistettäisiin samantapaisia, muissa jäsenvaltioissa toteutettavia aloitteita. Näin tuetaan hankkeiden valtioiden rajat ylittävää luonnetta ja nuorten välistä kokemustenvaihtoa ja yhteistyötä. Tässä yhteydessä voidaan tukea nuorisoaloitteiden vetäjien Euroopan laajuisten tapaamisten järjestämistä. Rahoitustukea voidaan myöntää siihen, että perustetaan tällaisten hankkeiden välisiä pitkäaikaisia ja valtioiden rajat ylittäviä kumppanuusjärjestelyjä.

TOIMI 4 - YHTEISTOIMET

Ottaen huomioon sen, että alojen välinen yhteistyö edellyttää joustavaa ja luovaa lähestymistapaa, päätöksen 6 artiklassa tarkoitettujen toimien osalta yhteisön tukea voidaan myöntää muiden tietojen ja taitojen Eurooppaa koskevien, erityisesti koulutuksen ja ammatillisen koulutuksen alan yhteisöohjelmiin kuuluvien yhteisötoimien kanssa toteutettaviin yhteistoimiin.

Komissio pyrkii yhteistyössä jäsenvaltioiden kanssa kehittämään tietoja ja taitoja sekä elinikäistä oppimista edistävien hyvien toimintatapojen yhteisen tiedotus-, seuranta- ja levitysjärjestelmän sekä yhteisiä toimia, jotka liittyvät opetuksessa käytettäviin multimediavälineisiin. Nämä hankkeet käsittävät laajan joukon järjestelyjä monelta alalta, mukaan lukien nuorisotoimen ala. Niitä voidaan tukea täydentävästi eri yhteisöohjelmista ja ne voidaan toteuttaa yhteisten hankepyyntöjen avulla.

Aiheellisia toimenpiteitä voidaan hyväksyä yhteyksien ja yhteistoiminnan edistämiseksi alueellisesti ja paikallisesti tähän ohjelmaan ja toisaalta koulutusalan ohjelmiin osallistuvien välillä. Tässä yhteydessä voidaan tukea tiedotustoimintaa yhteisön nuorille tarjoamista mahdollisuuksista.

TOIMI 5 - TUKITOIMET

Toimi 5.1: Nuorisotoimen työntekijöiden koulutus ja yhteistyö

Tukea myönnetään:

1. toimintaan, jossa annetaan täydennyskoulutusta nuorisotoimen työntekijöille, kuten eurooppalaisen vapaaehtoistyön ohjaajille, nuorisotyöntekijöille/nuoriso-ohjaajille sekä yhteisöhankkeista vastaaville ja nuorisoaloitteiden neuvojille, jotka osallistuvat tämän ohjelman toimissa 1, 2 ja 3 nuorille suoraan tarkoitettuihin toimiin, joilla taataan niiden sisällön laatu. Erityistä huomiota kiinnitetään toimintaan, jolla tuetaan niiden nuorten osallistumista, joiden on kaikkein vaikeinta osallistua yhteisön toimiin;

2. toimintaan, jossa muokataan eurooppalaisia moduuleja, jotka täyttävät valtioiden rajat ylittävän yhteistyön vaatimukset;

3. toimintaan, esimerkiksi opintokäynteihin, toteutettavuustutkimuksiin, seminaareihin ja käytännön harjoitteluihin, joilla edistetään ensisijaisesti yhteistoimiin liittyvää tai yleisesti kiinnostavaa tietojen ja hyvien toimintatapojen vaihtoa tai joilla pyritään helpottamaan ja edistämään kestäviä valtioiden rajat ylittäviä kumppanuuksia ja monenvälisiä verkkoja nuorisotoimen alalla;

4. kokeilutoimintaan, jossa luodaan uutta ja täydennetään nuorisotointa kokeilemalla uusia toimintamalleja, tarjoamalla uusia yhteistyömuotoja ja luomalla yhteistyötä taustaltaan erilaisten toimijoiden välille;

5. konferensseihin ja kokouksiin, joissa edistetään nuorisoalan yhteistyötä ja hyvien toimintatapojen vaihtoa; yhteisön tukea voivat saada myös muut yhteisön tuella toteutetut nuorisoalan toimenpiteet, joissa hyödynnetään hankkeiden ja muun toiminnan tuloksia ja tiedotetaan niistä.

Näihin toimenpiteisiin liittyvä toiminta voi olla luonteeltaan ainoastaan yhteisön sisäistä tai se voi käsittää yhteisön ulkopuolisia maita. Erityisesti painotetaan sellaisten alueellisten ja paikallisten nuorisotoimen työntekijöiden osallistumista, joilla on vähän tai ei lainkaan kokemusta tai yhteyksiä Euroopan laajuisesti, sekä toimintaa, jossa nuoret toimivat keskeisissä tehtävissä.

Toimi 5.2: Nuorisotiedotus ja -selvitykset

1. Komissio tukee nuorisotyön toimijoiden osallistumista nuorisotiedotukseen Euroopan tasolla ohjelman tavoitteiden mukaisesti ja erityisesti edistääkseen kaikkien nuorten tiedonsaantimahdollisuuksia sekä heidän aloitteellisuuttaan ja aktiivista osallistumistaan yhteiskunnan toimintaan. Samoin komissio tukee jäsenvaltioissa ja yhteisön tasolla luotujen nuorten tieto- ja viestintäjärjestelmien välistä yhteistyötä. Tässä yhteydessä on korostettava erityisesti koulutusalan kanssa tehtävän yhteistyön laajentamista sekä nuorten välistä että nuorten kanssa käytävää vuoropuhelua.

2. Tämän mukaisesti tuetaan aloitteita, joissa:

- kartutetaan kokemusta ja taitoja, joita tarvitaan valtioiden rajat ylittävässä yhteistyössä nuorisotiedotukseen liittyvien hankkeiden toteuttamiseksi sekä nuorisolle tarkoitettujen tietopalvelujen ja erityisesti neuvontapalvelujen tarjoamiseksi;

- toteutetaan yhteistyöhankkeita, jotka keskittyvät tiedonjakeluun ja joilla parannetaan ohjelman alaan kuuluvien asioiden tuntemusta nuorten keskuudessa ja joilla pyritään tarjoamaan nuorille ohjelman tavoitteiden toteutumisen kannalta tarpeelliset tiedot;

- osana valtioiden rajat ylittäviä yhteistyöhankkeita perustetaan järjestelmiä, joiden avulla nuorten kesken ja heidän kanssaan voidaan käydä vuoropuhelua erityisesti hyödyntämällä nuorten suosimia viestintävälineitä ja uutta tekniikkaa.

3. Komissio tukee sellaisia ohjelman tavoitteisiin liittyviä nuorisoselvityksiä, jotka keskittyvät muiden seikkojen ohella nuorten hyväksi toteutettujen toimenpiteiden vaikutusten, ja erityisesti alan yhteistyön edistämiseksi toteutettujen toimenpiteiden vaikutusten selvittämiseen. Selvitykset voivat olla tapaustutkimuksia. Näillä selvityksillä analysoidaan mahdollisimman paljon muiden politiikkojen vaikutusta nuoriin ja pyritään saamaan selkeämpi ja kattavampi kuva nuorten tarpeista ja heidän elinoloistaan.

Toimi 5.3: Tukitoimenpiteet

1. Kansalliset toimistot

Yhteisön tukea voidaan myöntää tämän päätöksen 5 artiklan mukaisesti jäsenvaltioissa perustettujen rakenteiden toiminnan edistämiseksi.

2. Tekninen ja toiminnallinen tuki

Komissio voi ohjelmaa toteuttaessaan käyttää teknistä tukea antavia järjestöjä, joiden käyttö voidaan rahoittaa ohjelman kokonaismäärärahoista. Komissio voi samoin edellytyksin käyttää myös asiantuntijoita. Komissio voi lisäksi toteuttaa arviointitutkimuksia sekä järjestää seminaareja, konferensseja ja muita asiantuntijatapaamisia, joilla voidaan edistää ohjelman toteuttamista, mukaan lukien päätöksen 11 artiklan soveltaminen. Komissio voi myös järjestää tiedotus-, julkaisu- ja tiedonlevitystoimintaa.

3. Komissio ryhtyy tarvittaviin toimenpiteisiin sellaisen järjestelmän perustamiseksi jolla voitaisiin esimerkiski hyödyntää nuorisohankkeiden tuloksia, kerätä nuorisoa koskevia tietoja ja aineistoja, koota nuorisoalaa koskevia julkaisuja, tutkimuksia ja toimintaohjelmia jotka ovat peräisin yhtisön toimielimiltä, jäsenvaltioilta tai muilta toimijoilta, erityisesti Euroopan neuvostolta. Tarkoituksena on lisätä sekä yhteisön että jäsenvaltioiden eri aloilla nuoriin kohdistamien toimien näkyvyyttä. Samalla tulee myös pyrkiä kaikin viestintäkeinoin, erityisesti internet-sivujen avulla, edistämään vuorovaikutusta nuorten kanssa.